I forvejen er AaB repræsenteret af Lasse Nielsen og Nicklas Helenius, og i dag er også Lucas Andersen blevet udtaget af landstræner Morten Olsen. Ligalandsholdet og de tre AaB-spillere deltager i turneringen Kings Cup i hovedstaden Bangkok. Turneringen afvikles i perioden 15.- 21. januar, og der er afrejse fra Danmark på tirsdag den 10. januar. - Det er overvældende og rigtig fedt, og udtagelsen tager jeg som et stort skulderklap, siger en glad Lucas Andersen til aabsport.dk søndag eftermiddag. - For mig gælder det om at suge så meget til mig som muligt på turen, og så selvfølgelig fortsætte det hårde arbejde, når jeg kommer hjem, konstaterer Lucas Andersen. Og landstræneren roser den unge nordjyde. - Lucas er en særdeles talentfuld spiller, som kan bruges på kanten, men også centralt offensivt, siger landstræner Morten Olsen til Ritzau. I Bangkok spiller det danske ligalandshold mod Norges Ligalandshold, Thailands A-landshold og Nordkorea OL-landshold i den traditionsrige turnering. Lucas Andersen er i forvejen noteret for 28 U-landskampe for Danmark i henholdsvis U/18-, U/17- og U/16-regi. Der er hjemrejse fra Thailand 23. januar.

Referat:
AaBs 17-årige stortalent skal som den tredje AaB'er med på ligalandsholdet i fodbolds tur til Thailand.